als_Latn dik_Latn sag_Latn
Dita e nesërme do të jetë ndër të paktat data kur përplasja mes institucioneve do të përkthehet në më shumë argëtim për qytetarët. Kjo pasi, si Bashkia e Tiranës dhe qeveria kane organizuar dy kalendarë të ndryshëm me aktivitete për Ditën e Verës të cilat do të përfshijnë kryesisht qendrën e Tiranës. Edhe pse Dita e Verës është një festë e qytetit të Elbasanit, Tirana do të vijojë edhe këtë vit traditën e organizimit të aktiviteteve më 14 mars. Ora 10.00 e mëngjesit të së premtes çel kështu listën e aktiviteteve të Bashkisë dhe atyre të qeverisë, të cilat janë nën patronazhin e katër ministrive, asaj të Mirëqenies Sociale, Ministrisë së Kulturës, asaj të Arsimit dhe Turizmit. Sheshi para Galerisë së Arteve, do të jetë një pikë ku bashkia ofron pjesë teatrale për fëmijë dhe animacion, ndërsa qeveria ekspozita pikturash dhe koncerte harqesh. Rruga Pedonale, e cila ka nisur përgatitjet që këtë të enjte do të jetë vendi i panairit të bashkisë “Bli dhe Prodho Shqip”, ndërsa një tjetër panair ai me operatoret turistike do të organizohet në Sheshin Nënë Tereza nga qeveria. Në Parkun Rinia do të organizohen lojëra, e pak me tutje, në urën e madhe të bulevardit “Dëshmoret e Kombit”, një koncert. Ashtu si Bashkia e Tiranës, edhe axhenda e katër ministrive premton muzike live nga artistet e Teatrit të Operës dhe Baletit, cirku i kryeqytetit dhe DJ të ndryshëm. Bashkë me aktivitetet kulturore, në organizmin e qeverisë për 14 Mars janë menduar edhe dy pika për shpërndarjen e pijeve të ndryshme, tek Piramida dhe Pallati i Kongreseve. E ndërkohë që Tirana prej vitesh bën të pamundurën të kthehet në epiqendër të kësaj feste që historikisht është festuar në Elbasan duket se nuk ia arrin dot 100 %.
als_Latn